Uitslag van Dyantyi se B-monster bekendAphiwe Dyantyi. (Twitter @AllBlacks) Een van die opwindendste Springbok-agterspelers sedert Bryan Habana, die 25-jarige Aphiwe Dyantyi, se B-urinemonster het óók positief getoets vir die gebruik van verbode middels. Die blitsige Bokvleuel, wat in 2018 internasionale rugby se nuweling van die jaar was, het op 2 Julie ’n urinemonster tydens ’n Springbokoefenkamp ingedien wat positief vir verbode middels teruggekom het. Dyantyi het die gebeure op sosiale media bevestig, maar aangevoer dat hy onskuldig is en het gevra dat ’n B-monster ook getoets moet word. “Ek glo in harde werk en regverdige spel. Ek het nog nooit verneuk nie en sal ook nie,” het hy in ’n verklaring gesê. Maar die Suid-Afrikaanse Instituut vir Dwelmvrye Sport (SAIDS) het egter vandag bevestig dat Dyantyi se B-monster óók positief teruggekom het. Die toets is by ’n geakkrediteerde World Anti-Doping Agency (Wada)-laboratorium by die Universiteit van die Vrystaat gedoen en daar is bevind dat die Bokblits positief vir drie verbode middels getoets is. Dyantyi is nou amptelik aangekla vir die gebruik van anaboliese steroïede. In ’n onderhoud met Times Live het SAIDS se uitvoerende hoof, Khalid Galant, gesê dat die Bok-vleuel vir tot vier jaar deur Wada uit sport geskors kan word. “Die skorsing was altyd net vir twee jaar geldig, maar Wada het sy reëls en regulasies in 2015 aangepas. Die skorsings is toe na vier jaar verleng omdat daar gekyk is na die onregverdige voorsprong wat atlete geniet wat anaboliese steroïede en opkikkers gebruik,” het Galant gesê. Dyantyi mag egter die aanklagte teenstaan en onskuldig pleit. Indien hy dit doen, sal hy versoek word om sy onskuld te bewys. Die vleuel het vroeër in sy verklaring sy spanmaats om verskoning gevra vir die negatiewe impak wat die nuus op hulle mag hê. Hy is vasbeslote om sy onskuld te bewys, het hy gesê.